
讬讜诪讗 注讚 注"讘 - 驻讬专讜砖 砖讟讬讬谞讝诇抓

讻讬 讻讜讬 讘专讬讛 讘驻谞讬 注爪诪讛 讛讬讗 砖讗讬谉 讛讚讘专 专拽 讘讙讚专 住驻拽 讗诐 讞讬讛 讗讜 讘讛诪讛 讛讜讗, 讗诇讗 诪讬谉 讬爪讜专 诪讬讜讞讚 讛讜讗, 砖讗讬谉 砖讬讬讻讜转讜 诇讛讙讚专转 讞讬讛 讜讘讛诪讛 讘专讜专讛 讻诇 注讬拽专. 讚讗讬 诇讗 转讬诪讗 讛讻讬 [砖讗诐 诇讗 转讗诪专 讻讱] 砖讬砖 诇讛讘讬谉 砖讻讜讬 谞讞砖讘 诇驻讬 讚注讛 诪住讜讬讬诪转 讻讘专讬讛 讘驻谞讬 注爪诪讛, 讛讗 [讝讜] 砖讗诪专 专讘 讗讬讚讬 讘专 讗讘讬谉 讻讬 讗祝 "讻诇" 砖谞讗诪专 讘讗讬住讜专 讗讻讬诇转 讚诐 ("讻诇 讚诐 诇讗 转讗讻诇讜 诇注讜祝 讜诇讘讛诪讛") 讘讗 诇讗转讜讬讬 [诇讛讘讬讗, 诇专讘讜转] 讗转 讛讻讜讬, 讜讛诇讗 讻讜讬 住驻讬拽讗 [住驻拽] 讛讜讗, 讜讻讬 讗讬爪讟专讬讱 拽专讗 诇专讘讜讬讬 住驻讬拽讗 [讛爪讟专讱 讛讻转讜讘 诇专讘讜转 讗转 讛住驻拽]? 讗诇讗 讜讚讗讬 讛讬讗 谞讞砖讘转 讻讘专讬讛 讘驻谞讬 注爪诪讛 讜诇讻讱 砖讗谞讬 [砖讜谞讛] 讜诇讻谉 爪专讬讱 诪拽专讗 诪讬讜讞讚 讻讚讬 诇专讘讜转讛, 讛讻讗 谞诪讬 [讻讗谉 讙诐 讻谉] 讬讻讜诇 讗转讛 诇讜诪专 砖讘专讬讛 砖讗谞讬 [砖讜谞讛]. 讜诇讻谉 讗讬谉 诇讚讞讜转 诪讻讗谉 讗转 讚讘专讬 专讬砖 诇拽讬砖.


讗 诇讗讞专 讘讬专讜专 诇砖讜谉 讛诪砖谞讛 讘讗讬诐 诇诪讚专砖 讛诇讻讛 讛诪讘住住 讗转 注讬拽专讬 讛讚讬谞讬诐 讛讻转讜讘讬诐 讘讛. 转谞讜 专讘谞谉 [砖谞讜 讞讻诪讬诐]: 谞讗诪专: "讜讛讬转讛 诇讻诐 诇讞讜拽转 注讜诇诐 讘讞讜讚砖 讛砖讘讬注讬 讘注砖讜专 诇讞讜讚砖 转注谞讜 讗转 谞驻砖转讬讻诐" (讜讬拽专讗 讟讝, 讻讟). 讬讻讜诇 讬砖讘 讘讞诪讛 讗讜 讘爪谞讛 讻讚讬 砖讬爪讟注专 讜讬注谞讛 讗转 谞驻砖讜 鈥� 转诇诪讜讚 诇讜诪专: "讜讻诇 诪诇讗讻讛 诇讗 转注砖讜 讛讗讝专讞 讜讛讙专 讛讙专 讘转讜讻讻诐" (讜讬拽专讗 讟讝, 讻讟). 诇诇诪讚谞讜: 诪讛 诪诇讗讻讛 砖讘 讜讗诇 转注砖讛, 砖诇讗 谞爪讟讜讬谞讜 诇注砖讜转 诪注砖讛 讻诇砖讛讜, 讗诇讗 诇讛讬诪谞注 诪诪注砖讛 鈥� 讗祝 注谞讜讬 谞驻砖 砖讘 讜讗诇 转注砖讛, 砖讗讬谉 讗讚诐 诪讞讜讬讬讘 诇注砖讜转 讚讘专 讻讚讬 诇注谞讜转 讗转 谞驻砖讜 讗诇讗 专拽 诇讛讬诪谞注 诪诪注砖讛, 讻讙讜谉 诪讗讻讬诇讛 讜砖转讬讛.


讜砖讜讗诇讬诐: 讜讗讬诪讗 [讜讗诪讜专]: 讛讬讻讗 讚讬转讬讘 讘砖讬诪砖讗 讜讞讬讬诐 诇讬讛 [讛讬讻谉 砖讬讜砖讘 讗讚诐 讘砖诪砖 讜讞诐 诇讜] 诇讗 谞讬诪讗 诇讬讛 拽讜诐 转讜讘 讘讟讜诇讗 [谞讗诪专 诇讜 拽讜诐 砖讘 讘爪诇], 讗讬 讬转讬讘 讘讟讜诇讗 讜拽专讬专 诇讬讛 [讗诐 讬讜砖讘 讘爪诇 讜拽专 诇讜] 诇讗 谞讬诪讗 诇讬讛 拽讜诐 转讜讘 讘砖讬诪砖讗 [谞讗诪专 诇讜 拽讜诐 砖讘 讘砖诪砖], 砖讬砖 讻讗谉 砖讘 讜讗诇 转注砖讛, 讜谞讗诪专 砖讛讜讗 讘讻诇诇 讞讜讘转 讛注讬谞讜讬! 讜讚讜讞讬诐: 诇讗! 讚讜诪讬讗 [讘讚讜诪讛] 诇讗讬住讜专 诪诇讗讻讛, 诪讛 讗讬住讜专 诪诇讗讻讛 诇讗 讞诇拽转 讘讛 砖诪讛讜转 诪诇讗讻讛 讛讬讗 讛讗住讜专讛 讜讗讬谉 讛讚讘专 转诇讜讬 讘诪爪讘讜 讘讗讜转讛 砖注讛 鈥� 讗祝 注谞讜讬 诇讗 转讞诇讜拽 讘讜 砖注讬谞讜讬 讝讛 讛讜讗 讘讚讘专 砖诪诪讛讜转讜 讛讜讗 砖讘 讜讗诇 转注砖讛, 讜诇讗 讘诪拽专讛 诪讬讜讞讚 讻诇砖讛讜.


转谞讬讗 讗讬讚讱 [砖谞讜讬讛 讘专讬讬转讗 讗讞专转] 谞讗诪专: "转注谞讜 讗转 谞驻砖转讬讻诐" (讜讬拽专讗 讟讝, 讻讟), 讬讻讜诇 讬砖讘 讘讞诪讛 讜讘爪谞讛 讜讬爪讟注专 鈥� 转诇诪讜讚 诇讜诪专: "讜讻诇 诪诇讗讻讛 诇讗 转注砖讜" (讜讬拽专讗 讟讝, 讻讟), 诪讛 诪诇讗讻讛 讚讘专 砖讞讬讬讘讬谉 注诇讬讜 讻专转 讘诪拽讜诐 讗讞专 讻讙讜谉 讘砖讘转, 讗祝 注谞讜讬 谞驻砖 讞讬讬讘讬诐 诇讛转注谞讜转 诪讚讘专 砖讞讬讬讘讬谉 注诇讬讜 讻专转 讘诪拽讜诐 讗讞专, 讜讗讬 讝讛 讝讛? 讝讛 驻讙讜诇 讜谞讜转专 砖讬砖 讞讬讜讘 讻专转 讘讗讻讬诇转诐, 讜注诇讬讛诐 谞讗诪专 砖爪专讬讱 诇讛转注谞讜转 诪讛诐 讘讬讜诐 讛讻讬驻讜专讬诐.


讜诪专讞讬讘讬诐 讗转 讛诇讬诪讜讚: 讗讘讬讗 驻讙讜诇 讜谞讜转专 砖讛谉 讘讗讬住讜专 讻专转 诇讗讜讻诇 讗讜转诐 讘讻诇 讬诪讜转 讛砖谞讛, 讜诇讗 讗讘讬讗 讗转 讛讟讘诇 砖讗讬谞讜 讘讻专转 诇讝讛 砖讗讜讻诇讜, 转诇诪讜讚 诇讜诪专: 谞讗诪专: "转注谞讜", 讜谞讗诪专: "讜注谞讬转诐 讗转 谞驻砖转讬讻诐" (讜讬拽专讗 讟讝, 讻讟), 专讬讘讛 诇注讜讚 注讬谞讜讬讬 谞驻砖 砖讬砖 讘讗讻讬诇转诐 讗讬住讜专 讞诪讜专.


讜注讜讚: 讗讘讬讗 讛讟讘诇 砖讛讜讗 讘诪讬转讛 砖讛讗讜讻诇讜 讞讬讬讘 诪讬转讛 讘讬讚讬 砖诪讬诐 讜诇讗 讗讘讬讗 讗转 讛谞讘讬诇讛 砖讗讬谞讛 讘诪讬转讛 诇讝讛 砖讗讜讻诇讛 鈥� 转诇诪讜讚 诇讜诪专 "转注谞讜" "讜注谞讬转诐 讗转 谞驻砖转讬讻诐" 鈥� 专讬讘讛 讗祝 讗诇讛 砖讬砖 讘讛诐 讗讬住讜专 讜讗讬谉 讞讬讬讘讬诐 注诇讬讜 诪讬转讛.


讗讘讬讗 讗转 讛谞讘讬诇讛, 砖讛讜讗 注诇 讻诇 驻谞讬诐 讘讗讬住讜专 诇讗讜 (诇讗 转注砖讛) 讜诇讗 讗讘讬讗 讗转 讛讞讜诇讬谉 住转诐 诪讗讻诇讬诐 砖讗讬谉 讘讛诐 讻诇 讗讬住讜专, 砖讗讬谞谉 讘诇讗讜? 转诇诪讜讚 诇讜诪专: "转注谞讜" "讜注谞讬转诐 讗转 谞驻砖转讬讻诐" 鈥� 专讬讘讛, 砖讬砖 诇讛转注谞讜转 讗祝 诪讞讜诇讬谉 砖讗讬谉 讘讛诐 讻诇 讗讬住讜专.


讜注讜讚 谞专讞讬讘: 讗讘讬讗 讗转 讛讞讜诇讬谉 砖讗讬谞谉 讘讻诇 诪拽讜诐 讘拽讜诐 讗讻讜诇, 砖讗讬谉 诪爪讜讛 诪讬讜讞讚转 注诇 讛讗讚诐 诇讗讻讜诇 讞讜诇讬谉, 讜诇讗 讗讘讬讗 讗转 讛转专讜诪讛 砖讛讬讗 讘拽讜诐 讗讻讜诇, 砖讛专讬 诪爪讜讜讬诐 讛讻讛谞讬诐 注诇 讗讻讬诇转讛 鈥� 转诇诪讜讚 诇讜诪专: "转注谞讜" "讜注谞讬转诐 讗转 谞驻砖转讬讻诐" 鈥� 专讬讘讛. 讗讘讬讗 讗转 讛转专讜诪讛 砖讗讬谞讛 讘"讘诇 转讜转讬专讜" 砖讗讬谞讜 讞讬讬讘 诇讗讻诇讛 讚讜讜拽讗 讘转讜讱 讝诪谉 诪讜讙讚专, 讜诇讗 讗讘讬讗 讗转 讛拽讚砖讬诐 砖诇讗 专拽 砖讬砖 诪爪讜讛 讘讗讻讬诇转谉 讗诇讗 讙诐 讛谉 讘"讘诇 转讜转讬专讜", 砖讬砖 讗讬住讜专 讗诐 讛讜讗 诪讜转讬专 诪讛诐 诇讗讞专 讛讝诪谉 讛专讗讜讬 诇讛诐. 鈥� 转诇诪讜讚 诇讜诪专 "转注谞讜" "讜注谞讬转诐 讗转 谞驻砖转讬讻诐" 鈥� 专讬讘讛. 讛专讬 讘讚专讱 砖诇 专讬讘讜讬 讘砖诇讘讬诐 诇诪讚讬诐 讗谞讜 砖讻诇 诪讬谞讬 讗讜讻诇 讗住讜专讬诐 讘讬讜诐 讛讻讬驻讜专讬诐.


讜讗诐 谞驻砖讱 诇讜诪专 讚讘专 讻讚讬 诇讛拽砖讜转 注诇 诇讬诪讜讚 讝讛, 讗讘讬讗 诇讱 专讗讬讛 讗讞专转: 讛专讬 讛讜讗 讗讜诪专 讘诪讞诇诇 讬讜诐 讛讻讬驻讜专讬诐: "讜讛讗讘讚转讬 讗转 讛谞驻砖 讛讛讜讗" (讜讬拽专讗 讻讙, 诇), 讛专讬 砖诪讛讜转 讛注讬谞讜讬 讛讜讗 注谞讜讬 砖讛讜讗 讗讘讬讚转 讛谞驻砖, 讜讗讬 讝讛 讝讛 鈥� 讝讛 讗讻讬诇讛 讜砖转讬讛, 砖讗诐 讗讬谞讜 讗讜讻诇 讜砖讜转讛 讻诇诇 讛专讬讛讜 诪转, 讜讗讬谉 诪讚讜讘专 讘注讬谞讜讬讬诐 讗讞专讬诐 砖讗讬谉 讘讛诐 诪砖讜诐 讗讬讘讜讚 谞驻砖. 注讚 讻讗谉 诇砖讜谉 讛讘专讬讬转讗.


讜诪讘讗专讬诐: 诪讗讬 [诪讛 讛讜讗] "讜讗诐 谞驻砖讱 诇讜诪专", 讻诇讜诪专: 诪讛 讛讬转讛 讗讜转讛 讟注谞讛 砖讗驻砖专 诇讟注讜谉 讻谞讙讚 讛诪讚专砖 讛专讗砖讜谉? 讜讻讱 讬砖 诇讘讗专: 讜讻讬 转讬诪讗 [讜讗诐 转讗诪专]: 讛专讬 讘注专讬讜转 拽讗 诪讬砖转注讬 拽专讗 [诪讚讘专 讛讻转讜讘], 砖讗讬谉 讛讻转讜讘 诪讚讘专 讻诇诇 讘注讬谞讜讬 诪讗讻讬诇讛 讜砖转讬讛, 讗诇讗 讘讛诪谞注讜转 诪转砖诪讬砖 砖讗祝 讛讜讗 拽专讜讬 注讬谞讜讬 鈥� 诇讻讱 讛专讬 讛讜讗 讗讜诪专: "讜讛讗讘讚转讬 讗转 讛谞驻砖", 诇讜诪专: 注谞讜讬 砖讬砖 讘讜 讗讘讬讚转 谞驻砖, 讜讗讬 讝讛 讝讛 鈥� 讝讛 讛诪谞注讜转 诪讗讻讬诇讛 讜砖转讬讛.


讚讘讬 [讘讘讬转 诪讚专砖讜] 砖诇 专' 讬砖诪注讗诇 转谞讗 [砖谞讛 讛讞讻诐] 讜诇诪讚 讗转 诪讛讜转 讘注讬谞讜讬 讘讬讜诐 讛讻讬驻讜专讬诐 讘讗讜驻谉 讝讛: 谞讗诪专 讻讗谉 讘讬讜诐 讛讻讬驻讜专讬诐 诪爪讜转 "注谞讜讬" 讜谞讗诪专 诇讛诇谉 讘诪拽讜诐 讗讞专 "注谞讜讬" ("讜讬注谞讱 讜讬专注讬讘讱". 讚讘专讬诐 讞, 讙) 诪讛 诇讛诇谉 注谞讜讬 讛讻讜讜谞讛 诇注讬谞讜讬 砖诇 专注讘讜谉 鈥� 讗祝 讻讗谉 诪讚讜讘专 讘注谞讜讬 专注讘讜谉.


讜砖讜讗诇讬诐: 讜谞讬诇祝 [讜谞诇诪讚] 诇讗 诪谉 讛诪拽专讗 砖诪砖诪注讜转讜 注讬谞讜讬 砖诇 专注讘, 讗诇讗 诪诪讛 砖谞讗诪专: "讗诐 转注谞讛 讗转 讘谞转讬" (讘专讗砖讬转 诇讗, 谞), 砖诇驻讬 注谞讬讬谞讜 讗讬谞讜 注谞讬谉 砖诇 专注讘 讗诇讗 讘注谞讬讬谞讬 转砖诪讬砖? 讜诪砖讬讘讬诐: 讚谞讬谉 讜诇诪讚讬诐 注谞讜讬 砖谞讗诪专 诇专讘讬诐 (注讬谞讜讬 讬讜诐 讛讻讬驻讜专讬诐) 诪注谞讜讬 砖谞讗诪专 诇专讘讬诐 诇注诐 讬砖专讗诇 讘诪讚讘专, 讜讗讬谉 讚谞讬谉 注谞讜讬 砖诇 专讘讬诐 诪注谞讜讬 砖诇 讬讞讬讚 砖谞讗诪专 讘谞砖讬 讬注拽讘.


讜诪拽砖讬诐 诪爪讚 讗讞专: 讗诐 讻谉 讜谞讬诇祝 [砖谞诇诪讚] 诪注谞讜讬 砖谞讗诪专 讘诪爪专讬诐, 讚讻转讬讘 [砖谞讗诪专]: "讜讬专讗 讗转 注谞讬谞讜" (讚讘专讬诐 讻讜, 讝) 讜讗诪专讬谞谉 [讜讗诪专谞讜] 讘驻讬专讜砖 讛讘讬讟讜讬: 讝讜 驻专讬砖讜转 讚专讱 讗专抓, 讻诇讜诪专: 驻专讬砖讜转 诪转砖诪讬砖, 砖谞讻驻转讛 注诇 讬砖专讗诇 讘讬讚讬 讛诪爪专讬讬诐, 讜讗诐 讻谉 讛专讬 诇谞讜 注讬谞讜讬 砖诇 专讘讬诐 砖讗讬谞讜 讘讛诪谞注讜转 诪讗讻讬诇讛! 讗诇讗 讬砖 诇诇诪讜讚 诇讗 讻驻讬 砖讗诪专谞讜, 讜诇讜诪专 讻讱: 讚谞讬谉 注谞讜讬 讘讬讚讬 砖诪讬诐 诪注谞讜讬 讘讬讚讬 砖诪讬诐 砖讘砖谞讬讛诐 讛讚讘专 讘讗 诪讬讚讬 讗讜 讘爪讬讜讜讬 讛拽讚讜砖 讘专讜讱 讛讜讗, 讜讗讬谉 讚谞讬谉 注谞讜讬 讘讬讚讬 砖诪讬诐 诪注谞讜讬 砖讘讬讚讬 讗讚诐.


讘 讻讬讜谉 砖讛讘讗谞讜 讗转 讛驻住讜拽 "讜讬注谞讱 讜讬专注讬讘讱 讜讬讗讻讬诇讱 讗转 讛诪谉" 诪驻专砖讬诐 讗转 讛诪拽专讗讜转 讘注谞讬谉 讝讛 讘讻诪讛 驻谞讬诐. 谞讗诪专: "讛诪讗讻诇讱 诪谉 讘诪讚讘专 讗砖专 诇讗 讬讚注讜谉 讗讘讜转讬讱 诇诪注谉 注谞转讱" (讚讘专讬诐 讞, 讟讝) 讜讛转诪讬讛讛 讘专讜专讛: 诪讛 注讬谞讜讬 讬砖 讘讗讻讬诇转 讛诪谉? 专' 讗诪讬 讜专' 讗住讬 谞讞诇拽讜 讘讚讘专, 讞讚 [讗讞讚] 诪讛诐 讗诪专: 讗讬谞讜 讚讜诪讛 诪讬 砖讬砖 诇讜 驻转 讘住诇讜 诇诪讬 砖讗讬谉 诇讜 驻转 讘住诇讜, 讜讛注讬谞讜讬 砖讘讗讻讬诇转 讛诪谉 讛讬讛 讘讻讱 砖诇讗 讛讬讛 诪谉 诪讜讻谉 诇诪讞专转, 讜讛讬讛 讻诇 讗讚诐 讚讜讗讙 诇诪讛 砖讬讛讬讛 诇诪讞专, 讜讛讜讗 讛注讬谞讜讬 砖讘诪谉. 讜讞讚 [讜讗讞讚] 诪讛诐 讗诪专: 讗讬谞讜 讚讜诪讛 诪讬 砖专讜讗讛 讜讗讜讻诇 诇诪讬 砖讗讬谞讜 专讜讗讛 讜讗讜讻诇. 砖讗祝 砖谞讬转谉 讛讬讛 诇讞讜砖 讘诪谉 讻诇 讟注诐 砖专爪讜, 讗讱 讻讬讜谉 砖诇诪专讗讛 注讬谞讬讛诐 讛讬讛 讻诇 讛讝诪谉 专拽 诪谉, 讛讬讛 讘讻讱 诪砖讜诐 注讬谞讜讬.


讗诪专 专讘 讬讜住祝: 诪讻讗谉, 诪讚讘专讬 讞讻诪讬诐 讗诇讛, 专诪讝 诇住讜诪讬谉 (诇注讜讜专讬诐) 砖讗讜讻诇讬谉 讜讗讬谉 砖讘注讬谉 诇讙诪专讬, 诪砖讜诐 砖讗讬谞诐 专讜讗讬诐 讗转 诪讗讻诇诐. 砖讗祝 讘专讗讬讬转 讛诪讗讻诇 讬砖 讻讚讬 诇讙专讜诐 诇转讞讜砖转 讛砖讜讘注 讘谞讜住祝 诇讗讻讬诇转讜. 讗诪专 讗讘讬讬: 讛诇讻讱 (注诇 讻谉) 诪讻诇 讛讚讘专讬诐 砖诇诪讚谞讜, 诪讗谉 讚讗讬转 诇讬讛 住注讜讚转讗 [诪讬 砖讬砖 诇讜 住注讜讚讛] 诪爪讜诪爪诪转 诇讗 诇讬讻诇讛 [讬讗讻诇谞讛] 讗诇讗 讘讬诪诪讗 [讘讬讜诐], 砖讗讜讻诇 讛谞讗讻诇 讘讗讜专 讜谞讬转谉 诇专讗讜转讜 诪砖讘讬注 讬讜转专 诪讝讛 讛谞讗讻诇 讘讞砖讬讻讛. 讗诪专 专' 讝讬专讗: 诪讗讬 拽专讗 [诪讛讜 讛讻转讜讘] 讛诪专诪讝 注诇 专注讬讜谉 讝讛 鈥� "讟讜讘 诪专讗讛 注讬谞讬诐 诪讛诇讱 谞驻砖" (拽讛诇转 讜, 讟). 注诇 讗讜转讜 驻住讜拽 讗诪专 专讬砖 诇拽讬砖: 讟讜讘 诪专讗讛 注讬谞讬诐 讘讗砖讛 讬讜转专 诪讙讜驻讜 砖诇 诪注砖讛 (转砖诪讬砖), 砖谞讗诪专: "讟讜讘 诪专讗讛 注讬谞讬诐 诪讛诇讱 谞驻砖".


讻讬讜谉 砖讛讘讗谞讜 讻讗谉 诪讞诇讜拽转 讘驻讬专讜砖 讛驻住讜拽 砖诇 砖谞讬 讛讗诪讜专讗讬诐 讛讞讘专讬诐 专' 讗诪讬 讜专' 讗住讬, 诪讘讬讗讬诐 注讜讚 诪讞诇讜拽转 讚讜诪讛: 谞讗诪专: "讻讬 讬转谉 讘讻讜住 注讬谞讜 讬转讛诇讱 讘诪讬砖专讬诐" (诪砖诇讬 讻讙, 诇讗) 专' 讗诪讬 讜专' 讗住讬 谞讞诇拽讜; 讞讚 [讗讞讚] 诪讛诐 讗诪专: 讻诇 讛谞讜转谉

